A Bizottság határozata

(2000. szeptember 22.)

az 1999/5/EK irányelv 3. cikke (3) bekezdése e) pontjának tengerjáró, nem SOLAS hajókba való beszerelésre szánt, az általános tengeri vészjelző és biztonsági rendszerben (GMDSS) szerepeltetni kívánt, és a tengerészeti felszerelésekről szóló 96/98/EK tanácsi irányelv hatálya alá nem tartozó tengeri rádiókommunikációs berendezésekre történő alkalmazásáról

(az értesítés a C(2000) 2719. számú dokumentummal történt)

(EGT vonatkozású szöveg)

(2000/638/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a rádiós berendezésekről és a távközlési végberendezésekről, valamint megfelelőségük kölcsönös elismeréséről szóló, 1999. március 9-i 1999/5/EK európai parlamenti és a tanácsi irányelvre [1] és különösen annak 3. cikke (3) bekezdésének e) pontjára,

tekintettel a 98/85/EK bizottsági irányelvvel [2] módosított, a tengerészeti felszerelésekről szóló 96/98/EK tanácsi irányelvre [3],

mivel:

(1) Több tagállam a tengerjáró, nem SOLAS hajók rádiós berendezéseire vonatkozó közös biztonsági elveket és szabályokat léptetett életbe vagy szándékozik életbe léptetni.

(2) A rádiószolgáltatások összehangolása hozzájárul a tengerjáró, nem SOLAS hajók biztonságosabb navigációjához, különösen veszély és rossz időjárási viszonyok esetén.

(3) A Nemzetközi Tengerészeti Szervezetnek (IMO) az általános tengeri vészjelző és biztonsági rendszerben (GMDSS) való részvételről szóló MSC 803. körlevele és MSC 77. (69) állásfoglalása felhívja a kormányokat, hogy alkalmazzák a GMDSS-ben foglalt, a nem SOLAS hajók részvételére vonatkozó iránymutatásokat, és sürgeti a kormányokat a tengerjáró, nem SOLAS hajókba szerelt rádiós berendezésekre vonatkozó általános vészjelző és biztonsági rendszer egyes elemei végrehajtásának megkövetelésére.

(4) A 98/85/EK bizottsági irányelvvel módosított, a tengerészeti felszerelésekről szóló 96/98/EK irányelv hatálya alá tartozó berendezések nem tartoznak e határozat hatálya alá, amennyiben e berendezések nem tartoznak az 1999/5/EK irányelv hatálya alá.

(5) A Nemzetközi Távközlési Unió (ITU) rádiós szabályozása meghatároz egyes, az általános tengeri vészjelző és biztonsági rendszer általi használatra kijelölt frekvenciákat.

(6) Az e frekvenciákon működő valamennyi, vészhelyzeti használatra szánt rádiós berendezésnek kompatibilisnek kell lennie e frekvenciák kijelölt használatával, és ésszerű biztonsági garanciát kell nyújtania arra vonatkozóan, hogy veszély idején majd megfelelően működik.

(7) Az e határozatban előírt intézkedések összhangban vannak a távközlési megfelelőségértékelési és piacfelügyeleti bizottság véleményével,

ELFOGADTA EZT A HATÁROZATOT:

1. cikk

Ez a határozat:

i. az ITU rádiós szabályozása S1.28. cikkében meghatározottak szerinti tengeri mobilszolgáltatásban; vagy

ii. az ITU rádiós szabályozása S1.29. cikkében meghatározottak szerinti tengeri mobil műholdas szolgáltatásban

működő rádiós berendezésekre vonatkozik, amelyeket az 1988-ban módosított, “Életbiztonság a tengeren” tárgyú 1974. évi nemzetközi egyezmény (SOLAS) IV. fejezete hatálya alá nem tartozó tengerjáró hajókba (nem SOLAS hajók) szándékoznak beszerelni,

és amelyeket a SOLAS Egyezmény IV. fejezetében megállapítottak szerint az általános tengeri vészjelző és biztonsági rendszerben (GMDSS) való részvételre szánnak.

2. cikk

Az 1. cikkben említett rádiós berendezéseket úgy kell kijelölni, hogy megfelelő működésük biztosított legyen tengeri környezetnek való kitettség esetén, veszélyhelyzetekben megfeleljenek a GMDSS valamennyi működési követelményének, valamint tiszta és megbízható kommunikációt biztosítsanak kiváló minőségű analóg vagy digitális kommunikációs összeköttetés keretében.

3. cikk

E határozat 2. cikkének követelményeit az Európai Közösségek Hivatalos Lapjában való kihirdetésének napjától kell alkalmazni.

4. cikk

Ennek a határozatnak a tagállamok a címzettjei.

Kelt Brüsszelben, 2000. szeptember 22-én.

a Bizottság részéről

Erkki Liikanen

a Bizottság tagja

[1] HL L 91., 1999.4.7., 10. o.

[2] HL L 46., 1997.2.17., 25. o.

[3] HL L 315., 1998.11.25., 14. o.

--------------------------------------------------